钦定古今图书集成/理学汇编/学行典/第234卷 > 折像
## 钦定古今图书集成/理学汇编/学行典/第234卷 > 折像

按《后汉书方术传》：“折像，字伯式，广汉雒人也。其先张
江者，封折侯曾孙国为郁林太守，徙广汉，因封氏焉。
国生像，国有赀财二亿，家僮八百人。像幼有仁心，不
杀昆虫，不折萌芽，能通京氏《易》，好黄老言。及国卒，感
多藏厚亡之义，乃散金帛资产，周施亲疏。或谏像曰：
‘君三男两女，孙息盈前，当增益产业，何为坐自单竭’”
乎？像曰：“昔斗子文有言，‘我乃逃祸，非避富也。吾门户
殖财日久，盈满之咎，道家所忌。今世将衰，子又不才
不仁而富，谓之不幸；墙隙而高，其崩必疾也’。”智者闻
之，咸服焉。自知亡，日，召宾客九族，饮食辞诀，忽然而
终，时年八十四，家无馀资，诸子衰劣，如其言云。